Jalgpallur Andres Oper lahkus esmaspäeval Keskerakonnast. Oper astus Keskerakonda 2006. aastal.
Delfiga rääkides ei soovinud Oper lähemalt kommenteerida, miks ta Keskerakonnast lahkus.
Keskerakonnast lahkus kuu aja eest ka kergejõustiklane Ksenija Balta, kes astus Keskerakonda kahe aasta eest.
Eelmise aasta lõpus lahkus aga Keskerakonnast Margus Metstak, kes astus Keskerakonda 2006. aastal.
Kui tuntud inimeste Keskerakonda astumisele järgneb reeglina erakonna pressiteade, siis samade inimeste lahkumine toimub enamasti vaikuses.
Mitmed tuntud inimesed, nagu Hendrik Normann, Mikk Saar ja Diana Arno on teatanud oma soovist Keskerakonnast lahkuda, aga figureerivad endiselt Keskerakonna nimekirjas.
Delfi tuletab meelde, et kõigil erakonnast lahkuda soovijatel on võimalik see protseduur ära teha ka iseseisvalt ID-kaardi abil.